Imtella' Awwissu 26, 2021 - Aġġornata 26 Ta' Awwissu, 2021 8:13pm Ritratti: TOLO News - Twitter Afgani ħerqana li jsibu ħajja aħjar barra l-pajjiż spiċċaw vittmi ta' attakk teroristiku f'Kabul l-Afganistan. Żewġ splużjonijiet f'dak li qed jitqies bħala attakk kumpless ħasdu l-ħajja ta' bosta, inkluż uffiċjali militari Amerikani li kienu qed jikkordinaw l-evakwazzjonijiet u jżommu l-ordni fl-ajruport. Kemm it-Talibani kif ukoll il-President Amerikan Joe Biden ikkonfermaw l-aħbar li seħħ dan l-attakk, ftit sigħat wara li bosta pajjizi, fosthom ir-Renju Unit u l-Awstralja, ħarġu twissija dwar kumplott terroristiku fl-ajruport Internazzjonali ta' Kabul u appellaw biex barranin jevitaw l-inħawi tal-ajruport. Eluf ta' Afghani għadhom qed jinġabru kuljum biex jaqbdu titjira ħalli jaħarbu mill-Afganistan. L-isplużjonijiet seħħew fiż-żona ta' Abbey Gate, fejn uffiċjali Amerikani u Ingliżi jinsabu stazzjonati. Fl-istess waqt tal-isplużjonijiet, ġew irrappurtati tiri minn armi tan-nar, tattika klassika f'attakki simili. Nies fuq il-post irrakkontaw kif raw l-attakki jseħħu quddiemhom u ħallew ħerba sħiħa, b'nies mejta, oħrajn midruba, u paniku kbir fost dawk li kienu fl-inħawi. Filmati grafiċi mxandra fuq l-internet juru persuni mbiċċra mal-art fuq xulxin mifruxa fuq żona kbira, bl-ammont ta' vittmi għalhekk mistenni jkun sostanzjali. Dalgħodu pajjiżi tal-punent bdew jappellaw liċ-ċittadini biex jitilqu miż-żona tal-ajruport minnufih minħabba theddida severa ta' attakk terroristiku. Iktar kmieni: Theddida ta' attakk terroristiku fl-ajruport ta' Kabul – persuni mwissija jitilqu minnufih